钦定古今图书集成/理学汇编/文学典/第177卷 > 《徐师曾文体明辩》 > 《答董叔重》前人
## 钦定古今图书集成/理学汇编/文学典/第177卷 > 《徐师曾文体明辩》 > 《答董叔重》前人

辱惠问，并以长笺，喻及铭墓之意，尤以愧仄。今年多
病，异于常时，又以筑室迁居之扰，殊无好况。文字本
不能作，前后所辞甚多，但以叔重如此见属，独不可
辞。因留来人累日，不得功夫，此三数日，又觉伤冷，时
作寒热，意绪尤不佳。今日小定，方能力疾草定奉寄，
又更与允夫订之，或有疑，则见告，可改也。但此间辞
人之多，幸且勿广为佳。今所作先丈志文已就，亦因
得好行状，故不费力。数年前，有相属作一大志铭者，
事绪既多，而状文全类《新唐书》体，至今整顿不得也。
允夫所作《令祖墓表》尤佳，近岁难得此文也。